羊侃，字祖忻。南梁泰山樑甫人也。泰山羊氏子。父祉，仕魏為侍中，恥為北朝臣，嘗囑侃等南歸。侃有勇力，莫折念生據秦州反魏，魏遣蕭寶夤往討，侃從之，射殺賊酋莫折天生。尋以功領泰山太守，乃舉徐州之地歸梁。魏兗州刺史羊敦拒之，侃謀不遂，於是築城十餘固守。魏人聞之駭甚，益其封以冀效忠，侃斬魏使。受南朝封。魏乃遣高歡、尒朱陽都以軍十萬討之，重圍侃而不克，侃自圍中逸，遂散其眾而南走。梁武帝大通三年，侃至石頭。兄弟皆拜刺史，武帝以羊氏為山東衣冠，特優寵之。侃自北來，時人謂曰虜，侃以為恥，及中大通四年北伐，武帝令侃與元法僧同行，侃以元氏虜姓也，不從，武帝強之，勉而行。旋罷軍歸。五年，為晉安太守，討閩越山賊有績。太清元年北伐，為元帥蕭淵明副，淵明不能用侃謀，遂陷於魏，侃部無傷而還。太清二年，侯景作亂。武帝聞侃計，侃曰「景反跡久見，或容豕突，宜急據採石，令邵陵王襲取壽春。景進不得前，退失巢窟，烏合之衆，自然瓦解。」時論以為非，竟不納。及景軍入石頭，城中塗炭，侃子鷟為侯景所獲，示侃，侃曰「我傾宗報主，猶恨不足，豈復計此一子，幸汝早能殺之。」景無以對，復遣儀同傅士哲往說之，士哲詞窮而服其德。時唯侃部據守東掖門，侯景計百出，火、木驢、登城樓車無所不用，卒不能克。侃特善守城之術，景為之沮。是年十二月，以疾卒於建康城內，年五十四。自後城中失持，乃至武帝囚崩。子鷟、鶤、球。